2 in Umkomaas vas weens dwelms | Netwerk24
2 in Umkomaas vas weens dwelms
02 Augustus 2020 08:50
Twee mans is Donderdag in twee verwante voorvalle in Umkomaas in KwaZulu-Natal in hegtenis geneem weens die besit van dwelms.
Kapt. Nqobile Gwala, polisiewoordvoerder, sê 'n 27-jarige man is in Sandalwoodstraat vasgetrek tydens 'n operasie deur polisiebeamptes verbonde aan die provinsiale dwelm- en vuurwapeneenheid.
"Die man is in besit van 31 stukke crack-kokaïne en 22 Mandrax-tablette gevind. In 'n opvolgoperasie naby 'n vulstasie in die omgewing is 'n 36-jarige man deurgesoek. Hy is in besit van 15 stukke kokaïne, tien pakkies metamfetamien en 84 g ketamien-poeier betrap," sê Gwala.
Die polisie het ook beslag gelê op die R1 500 kontant wat aan die man gekry is.
Die geraamde straatwaarde van al die dwelmmiddels is sowat R53 000.
"Die twee mans is in aanhouding en sal eersdaags in die hof verskyn op aanklagte van die besit van dwelmmiddels," sê Gwala.